Id-dibattitu pubbiku dwar id-divorzju kull ma jmur jitħawwad jew aħjar iħawduh. Il-PN irid referendum wara li l-Parlament japprova l-abbozz ta' liġi. (Dejjem jekk l-abbozz ta' liġi jkun approvat.) Il-Labour irid referendum qabel ma jiġi diskuss l-abbozz ta' liġi fil-Parlament. Alternattiva Demokratika jidhrilha illi l-introduzzjoni tad-divorzju tikkonċerna dritt ċivili ta' minoranza. Anke' jekk il-maġġoranza ma tridx taf b'dan id-dritt, xorta hu neċessita.' L-approvazzjoni għandha ssir direttament mill-Parlament mingħajr il-bzonn ta' referendum. Il-PN irid ir-referendum wara d-dibattitu Parlamentari biex ikun jista' joħloq ostaklu doppju: jekk il-liġi tad-divorzju tgħaddi mill-Parlament ikollu it-tieni possibilita' li jivvota kontra u b'hekk jipprova jagħmel użu mir-referendum biex jimmina l-introduzzjoni ta' dan id-dritt. Jekk ir-referendum isir qabel id-diskussjoni Parlmentari l-PN ikollu problema kbira f'każ li r-riżultat tar-referendum ikun favur id-divorzju. Għax f'każ ta' konflit bejn ir-rieda demokratika tal-poplu espressa f'referendum u l-prinċipji/valuri tal-PN nimmaġina li bosta mill-Membri Parlamentri tal-PN mhux ser iħosshom komdi jivvotaw favur il-proposti ta' Jeffrey Pullicno Orlando. Ikun hemm kriżi kbira ta' kuxjenza. Il-PL irid ir-referendum qabel id-dibattitu Parlamentari biex f'każ ta' riżultat favorevoli l-Membri Parlamentari tiegħu kollha (ħlief Adrian Vassallo li diġa iddikjara li ħadd u xejn m'hu ser iċaqalqu hlief jekk jinżel ikelmu Gesu Kristu) forsi jserħu l-kuxjenza u jkunu jistgħu jivvutaw favur id-divorzju biex iwettqu r-rieda tal-poplu. Jekk ir-referendum jagħti riżultat negattiv il-Labour ikun jista' jaħsel idejh u b'hekk ikun qiegħed iwettaq ir-rieda popolari ukoll! B'hekk pero' jevita li jkun hu l-ewwel li jieħu posizzjoni fuq id-divorzju. Fid-dawl ta' din il-politika ta' straġemmi li jħammru wiċċ Machiavelli mhux faċli ghall-Membri tal-Parlament li jieħu posizzjoni u fl-istess ħin jevitaw li jinġarru mill-mewġ tal-konvenjenza. L-aħjar kumment li rajt s'issa kien ta' wieħed mill-Membri Parlamentari tal-PN li ġie ikkwotat jgħid li x'jaħseb jew ma jaħsibx kull wieħed minna huwa irrelevanti ħdejn l-obbligu li għandna li ma nimponux il-veduti tagħna fuq ħaddieħor. Fid-dawl ta' dan kollu nifhem li r-referendum qabel id-diskussjoni parlamentari tista' tkun id-deċiżjoni t-tajba li b'hekk tittieħed mill-poplu direttament. Id-deċiżjoni b'hekk tittieħed mill-poplu ġaladarba l-Membri Parlamentari qed isibu diffikulta li jagħmlu xogħolhom.